Hakirana je internetska stranica strukturnih fondova www.strukturnifondovi.hr. Umjesto da se informirate o fondovima i sredstvima, hakeri su je preusmjerili na stranicu koja prestražuje sadržaj Biblije.



Da ste se danas mislili informirati npr. kako do bespovratnih sredstava Europske unije, to biste teško saznali sve dok je stranica izgledala ovako - pogledajte galeriju fotografija.



Inače se na stranici nalaze svi podaci i informacije o fondovima EU-a.



Konzultant u projektu koji želi ostati anoniman rekao nam je da je ogorčen na Ministarstvo regionalnoga razvoja i fondova Europske unije. Osim što ne može otvoriti stranicu i ispuniti on-line prijavu za natječaj "Povećanje gospodarske aktivnosti malih i srednjih poduzetnika", koji istječe u petak 21. veljače, strahuje i od kompromitacije povjerljivih podataka svojeg klijenta koji se nalaze na njihovom serveru. Također nakon vraćanja internetske stranice strahuje se od vjerodostojnosti podataka na njoj.



Ministarstvo je jučer bilo dužno odgovoriti na pitanja konzultanata i poduzetnika o navedenom natječaju, no kako je stranica hakirana, mnogi od njih ne mogu nekoliko dana prije kraja natječaja do odgovora ključnih za prijavu.



Stranica je trenutačno u rekonstrukciji, te će u najskorije vrijeme biti osposobljena. Integritet mreže je zaštićen, te nijedan korisnik portala ne treba strahovati za sigurnost podataka. Napad na portal prijavljen je nadležnim službama, te se provodi digitalna forenzika, priopćeno je poslijepodne iz Ministarstva regionalnoga razvoja i fondova Europske unije.